Talle aanklagte teen Amerikaanse musikanteA$AP Rocky. (Foto: ANGELA WEISS / AFP) Die Amerikaanse kletsrymer A$AP Rocky is Maandag aangekla ná ŉ skietvoorval in Hollywood verlede jaar. Die 33-jarige musikant, wie se regte naam Rakim Mayers is, word deur twee aanklagte van aanranding met ŉ semi-outomatiese vuurwapen in die gesig gestaar, het die kantoor van die Los Angeles-staatsaanklaer gesê. Mayers het glo in November die vuurwapen gerig op ŉ voormalige vriend tydens ŉ argument, waarna hy glo die vuurwapen twee keer afgevuur het en die vriend met “geringe beserings” gelaat het. Mayers sal Woensdag in die hof in Los Angeles verskyn. Die “Praise the Lord (Da Shine)”-sanger is in April by die Los Angeles- internasionale lughawe oor die voorval in hegtenis geneem toe hy in ŉ private straler van Barbados daar geland het. Amerikaanse media het berig dat hy op die eiland was saam met sy meisie, die sangeres Rihanna. Sy was toe hoog swanger. Die vermaak- en modemagnaat, wat bekend is vir treffers soos “Diamonds” en “Umbrella”, het op 13 Mei vanjaar geboorte geskenk aan ŉ seuntjie. Mayers het in Mei verlede jaar in ŉ onderhoud met GQ-tydskrif na Rihanna verwys as “die liefde van my lewe” en “die een”. Mayers, wat in New York gebore is, is in 2019 ook in hegtenis geneem oor ŉ straatgeveg in Stockholm. Hy was langer as ŉ maand in aanhouding in Swede. Die voorval het internasionale aandag getrek en hy is ŉ opgeskorte vonnis opgelê. R. Kelly. (Foto: Nuccio DINUZZO / GETTY IMAGES NORTH AMERICA / AFP) Intussen is die R&B‑sanger R. Kelly terug in die hof op verdere aanklagte. Hy is in Junie vanjaar tot 30 jaar tronkstraf gevonnis nadat hy daaraan skuldig bevind is dat hy vroue en kinders gelok het om hulle eindelik seksueel te misbruik. Die keuring van ŉ jurie vir die jongste verhoor, wat in die 55-jarige se tuisdorp van Chicago plaasvind, het Maandag begin. Kelly, wie se regte naam Robert Sylvester Kelly is, is in September verlede jaar op nege aanklagte, waaronder rampokkery en sekshandel, skuldig bevind. In die Chicago-verhoor word Kelly en twee voormalige meelopers daarvan beskuldig dat hulle in 2008 in die sanger se kinderpornografieverhoor, waartydens hy onskuldig bevind is, met die keuringsproses van die jurie gepeuter het. ŉ Minderjarige slagoffer, wat nog nie geïdentifiseer is nie, het in 2008 geweier om te getuig weens beweerde dreigemente en omkopery, maar sal na verwagting hierdie keer getuig. Kelly, wat drie Grammy-toekennings gewen het, word aangekla van dwarsboming van die gereg, die vervaardiging van kinderpornografie en onwettige seksuele aktiwiteite met ŉ minderjarige. Kelly se voormalige bestuurder, Derrel McDavid, asook ŉ voormalige werknemer, Milton “June” Brown, word saam met hom aangekla. Die verhoor sal na verwagting sowat vier weke duur. Met die keuringsproses het Kelly se regsverteenwoordiger, Jennifer Bojean, ŉ mosie ingedien wat vra dat enigiemand wat die dokumentêre reeks getiteld Surviving R. Kelly gekyk het van die juriediens gediskwalifiseer word. Regter Harry Leinenweber het die aansoek van die hand gewys en met die keuring voortgegaan. Kelly se skuldigbevinding in New York word wyd gesien as ŉ mylpaal vir die #MeToo-beweging: Dit is die eerste groot seksmisdaadverhoor waar die klaagsters hoofsaaklik swart vroue was. Dit was ook die eerste keer dat Kelly strafregtelik vervolg is vir dekades se beweerde mishandeling van vroue en kinders. Sy beskuldigers het gebeure beskryf wat dikwels ooreengestem het: Talle van die beweerde slagoffers het gesê hulle het die sanger ontmoet by konserte of ander optredes en het dan stukkies papier met sy kontakbesonderhede van sy entourage ontvang. Die kern van die staat se saak was Kelly se verhouding met die ontslape sangeres Aaliyah, wat begin het toe sy ongeveer 13 jaar oud was. Kelly het sy eerste album, Age ain’t nothin’ but a number, geskryf en vervaardig voor hy onwettig met haar getroud is toe sy net 15 jaar oud was. Hy was bang dat sy swanger was. Op 25 Augustus 2001 is Aaliyah in die ouderdom van 22 in ŉ vliegongeluk in die Bahamas dood, toe die erg oorlaaide vliegtuig waarin sy gereis het kort ná dit opgestyg het, neergestort het en nege mense aan boord dood is. Daar is later bevind dat die vlieënier kokaïen en alkohol in sy liggaam gehad het en nie bevoeg was om die vliegtuig te vlieg nie. Vervolging staar Kelly tans ook in twee ander state in die gesig. Bykomende bron: AFP